Endnu ti nordjyder får mulighed for at prøvekøre elbiler.

I starten af marts udvælger elbil-operatøren ChoosEV og Aalborg Kommune de 10 næste testpiloter, der skal deltage i kommunens projekt testenelbil.dk. Over 1200 Aalborgensere har allerede tilmeldt sig som testkørere, men flere kan nå at komme med i puljen, inden de næste testpiloter vælges. - Borgerne i Aalborg har vist en imponerende interesse for projektet, siger Ann Marker, kommunikationschef hos ChoosEV. - Vi fortsætter med at opfordre flere til at søge, fordi det giver os et endnu bedre grundlag for at sammensætte testpiloter, i forhold til de kriterier, der er opsat. Testpiloterne vælges ud fra forskellige parametre som f.eks. alder, familiesammensætning, kørselsbehov og kørselsmønster. Vil man nå at komme i betragtning til 5. runde, skal man tilmelde sig senest torsdag d. 1. marts. Tilmelding foregår på www.testenelbil.dk . Testpiloterne og deres familier får stillet elbilen til rådighed i tre måneder, hvor bilen skal indgå i familiens daglige gøremål. Sammen med elbilen får testpiloten opsat en ladeboks, der fungerer som hjemmets egen "tankstation" i testperioden. Projektet har været i gang i knap et år og løber frem til foråret 2013.